[{"text_idx": "#000004", "text": "Pan wnes i ddechrau cymryd diddordeb mewn ffasiwn yn fy arddegau, roedd y profiad o siopa yn edrych ychydig yn wahanol i fi o\u2019i gymharu hefo fy ffrindiau. Tra bod nhw\u2019n gweld eitem oeddan nhw\u2019n hoffi ym mhen draw\u2019r siop, mi fyswn i\u2019n cymryd amser i deimlo ar hyd y rheiliau a phigo eitem o ganlyniad i sut roedd yn teimlo. Roedd y ffaith fy mod i\u2019n gallu gweld lliw i ryw raddau yn fy helpu i beintio darlun yn fy mhen hefyd ac roedd disgrifiad gan fy ffrindiau o hyd yn mynd yn bell.\nY disgrifiadau yma oedd yn fy helpu i wneud penderfyniad yn yr ystafell newid hefyd. Mae gen i ffrindiau a theulu gonest felly dwi\u2019n gwybod y galla i ddibynnu arnyn nhw i ddweud os dydi rhywbeth ddim yn edrych yn iawn, ac yn aml iawn dwi\u2019n gallu dweud fy hun os dydi dilledyn ddim i fi yn ddibynnol ar sut mae o\u2019n gwneud i fi deimlo pan dwi\u2019n ei wisgo. Teimlad ydi popeth."}, {"text_idx": "#000005", "text": "Dwi\u2019n gwneud y rhan fwyaf o fy siopa ar-lein y dyddiau yma. Mae\u2019n llawer haws gen i drio pethau ymlaen yn fy nghartref fy hun. Dwi\u2019n defnyddio technoleg i fy helpu i ddefnyddio\u2019r we; mae darllenydd sgrin yn siarad pob gair a dwi\u2019n gallu chwyddo\u2019r sgrin ar brydiau i weld lliw eitemau yn well. Ond mae yna nifer o rwystrau, wrth gwrs. Nid pob gwefan sy\u2019n hygyrch a phur anaml mae brandiau yn rhoi disgrifiad manwl o\u2019r eitemau maen nhw\u2019n eu gwerthu.\nMae llawer angen newid i wneud y profiad o siopa ar-lein yn well i bobl sydd a\u0302 nam golwg, er dydi\u2019r rhwystrau ddim yn atal parsel o ddillad rhag glanio ar fy stepen drws bob hyn a hyn chwaith!"}, {"text_idx": "#000006", "text": "Mi oeddwn i\u2019n traddodi sgwrs i blant ysgol gynradd yn ddiweddar a gofynnodd un plentyn i mi, heb unrhyw ffilter, sut dwi\u2019n gwisgo. Yr ateb oedd \u2018Wel, fel pawb arall,\u2019 ond es i ymlaen i egluro fy mod i\u2019n trefnu fy nghwpwrdd dillad fel bod mathau penodol o ddillad wedi eu categoreiddio hefo\u2019i gilydd; siwmperi mewn un darn, ffrogiau mewn rhan arall ac ati.\nDwi hefyd yn cofio sut mae eitemau penodol yn teimlo, er mae\u2019n ychydig o broblem pan mae gen i ddau o\u2019r un peth mewn gwahanol liwiau - dwi wedi cael ambell i anffawd, neu \u2018fashion faux pas\u2019 os hoffwch chi, o ganlyniad i hynny ond wnawn ni ddim so\u0302n am rheini!\nMae yna gymaint o dechnegau gwahanol dwi\u2019n defnyddio o ddydd i ddydd wrth roi gwisg at ei gilydd a rheini sy\u2019n helpu i godi fy hyder wrth chwarae hefo ffasiwn a steil fel rhywun sydd hefo nam golwg.\nFy ngo\u0302l i ydi i deimlo\u2019n hyderus yn y ffordd dwi\u2019n cyflwyno fy hun a dylai\u2019r ysfa sydd ynof i wneud hynny ddim gorfod dirywio ynghyd a\u0302 fy ngolwg.\nY tro nesaf \u2018da chi'n gweld gwisg rydych chi'n ei hoffi, meddyliwch am y ffaith y gellir ei werthfawrogi mewn cymaint o wahanol ffyrdd. A chofiwch, efallai bod gan y person sy'n gwisgo'r wisg honno nam ar ei olwg."}]